**Manje je više**

**(Laička kolumnica [209])**

**Raj: duhovna stvarnost**

U ovoj kolumnici laičko se promišljanje iz pozemljarske zbilje nakratko izdiže u *duhovnu stvarnost*. Evanđelje nas (Lk 23, 35-43) u posljednju nedjelju „stare“ crkvene godine odvodi na *stratište*, k izranjenom Isusu koji s dvojicom razbojnika visi na križu. Jedan mu se poput svjetine i vojnikâ zlurado izruguje, a drugi, oštro prekorivši bahata drznika, s Isusom stupa u egzistencijalni razgovor: *„Isuse, sjeti me se kada dođeš u kraljevstvo svoje.“ A on će mu: „Zaista ti kažem: danas ćeš biti sa mnom u raju!“* (Lk 23,42 s).

O *raju* sam, pokrenut nezaboravnim djetinjim *bogosnom*, rado maštao ne samo u ranom djetinjstvu nego i tijekom svih proživljenih godina. Najprije sam ga zamišljao kao čudesno bajkovito mjesto u kojemu zanosno svira predivna glazba, ali se čuju i mnogi meni predragi *zvuci i šumovi* kao što su žubor slapa, pirkanje vjetra, šuštanje lišća, klokotanje mlina, kreketanje žaba, cvrkut ptica, zujanje pčela, lepet leptirovih krila itd.

S vremenom maštanje prerasta u čeznutljivo strujanje misli koje hrle k dragom Bogu. Ta *čežnja* za Svevišnjim blagotvorno me *obnavlja*, kad god u tjeskobi pomislim na nepojmljivu ljepotu raja što me stubokom zapljusne tihom *radošću*.

*Hoću li i ja u raj?* – plaho se u neizbrušeno iskrenoj pjesmi pita hrvatski franjevački pjesnik **Bonaventura Ćuk** (1903-1940). Evo triju završnih kitica:

*Ako Ti nije milo prisuće / Takova odrpanca, / Pusti da bar na vratima kuće / Čekam kog Tvojeg znanca. / Da ga zamolim da se za me moli. / Ako se ni to ne da, / Ja ću svejedno čekati doli, / Već i poradi reda! / Pa kada uđu, kojim je dato, / I mjesta biti neće: / Nebo je malo, al' ništa zato… / Srce je Tvoje veće…*

Svemogi Bože, Kralju Kriste! Jačaj u nama želju, volju i odrešitost da ustrajemo na putu koji vodi u Tvoje rajsko okrilje!

Sead Ivan Muhamedagić